贈樊秀才
作者：范仲淹
朝代：宋

paragraphs: 五代雲雷屯，九野皆龍戰。
聞國如棋枰，皇極何由建。
太祖乘天飛，大發光華旦。
樊公江表來，經綸速如電。
微子入姬周，倉皇救塗炭。
四海乃大同，萬里聞薫風。
禮樂與征伐，出自明光宫。
大勳未大賞，積慶宜無窮。
李廣不封侯，繼世多英雄。
公有承家子，所至神明理。
復有起家孫，一見知千里。
和氣十洲春，清流九江水。
非有神筆夢，粲粲文何綺。
天子青春朝，列鼎招英髦。
明年桃李開，禹浪如霞高。
之子可變化，咫尺登金鰲。
始知祖德長，光輝傳佩刀。